Document ID: 32011R1358

DEN EUROPÆISKE CENTRALBANKS FORORDNING (EU) Nr. 1358/2011
af 14. december 2011
om ændring af forordning (EF) nr. 1745/2003 om anvendelse af mindstereserver (ECB/2003/9)
(ECB/2011/26)
STYRELSESRÅDET FOR DEN EUROPÆISKE CENTRALBANK HAR -
under henvisning til traktaten om Den Europæiske Unions funktionsmåde, særlig artikel 127, stk. 2, første led,
under henvisning til statutten for Det Europæiske System af Centralbanker og Den Europæiske Centralbank (herefter »ESCB-statutten«), særlig artikel 19.1, og
ud fra følgende betragtninger:
(1)
Artikel 19.1 i ESCB-statutten foreskriver, at Den Europæiske Centralbank (ECB) kan kræve, at kreditinstitutter, der er etableret i medlemsstaterne, holder mindstereserver på konti hos ECB og de nationale centralbanker for at opfylde målene for den monetære politik, og at reglerne om beregning og fastsættelse af de krævede mindstereserver kan udfærdiges af Styrelsesrådet.
(2)
Den Europæiske Centralbanks forordning (EF) nr. 1745/2003 af 12. september 2003 om anvendelse af mindstereserver (ECB/2003/9) (1) fastsætter bl.a. kategorierne af institutioner, som er underlagt reservekrav, og reservekoefficienter, der finder anvendelse på bestemte passivkategorier.
(3)
Styrelsesrådet traf den 8. december 2011 afgørelse om yderligere forbedrede kreditstøtteforanstaltninger for at støtte bankers udlån og likviditet i pengemarkedet i euroområdet. Da der ikke er behov for at anvende ECB's reservekravsystem i samme grad som under normale omstændigheder for at styre forholdene på pengemarkedet, er det nødvendigt at reducere reservekoefficienten til 1 % for at forbedre likviditetsforsyningen til modparter for Eurosystemets pengepolitiske operationer. Forordning (EF) nr. 1745/2003 (ECB/2003/9) bør derfor ændres -
UDSTEDT FØLGENDE FORORDNING:
Artikel 1
Ændring af forordning (EF) nr. 1745/2003 (ECB/2003/9)
Artikel 4, stk. 2, i forordning (EF) nr. 1745/2003 (ECB/2003/9) affattes således:
»2. For alle andre passiver, som medtages i reservekravsgrundlaget, gælder en reservekoefficient på 1 %.«
Artikel 2
Ikrafttrædelse
1. Denne forordning træder i kraft tre dage efter dens offentliggørelse i Den Europæiske Unions Tidende.
2. Artikel 1 finder anvendelse fra reservekravsperioden, der starter den 18. januar 2012.
Udfærdiget i Frankfurt am Main, den 14. december 2011.

Labels: 2
4